KLASA: UP/I-034-01/24-01/29

URBROJ: 711-02-01/02-2024-7

Zagreb, 27. prosinca 2024.

**PEĐA GRBIN**

**zastupnik u Hrvatskom saboru**

**Predmet: Peđa Grbin, zastupnik u Hrvatskom saboru**

* obavijest, dostavlja se

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21., 36/24., u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) u sastavku Aleksandre Jozić-Ileković, kao predsjednice Povjerenstva, te Ines Pavlačić, Ane Poljak, Nike Nodilo Lakoš i Igora Lukača, kao članova Povjerenstva, dana 8. listopada 2024., u odnosu na Vas **utvrdilo kako ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je dana 22. ožujka 2024.g. zaprimilo neanonimnu prijavu u kojoj se u bitnom navodi da je nekoliko osoba iz Socijaldemoktarske partije Hrvatske (dalje u tekstu: SDP), uključujući i Peđu Grbina, odlučilo ponuditi mjesto mandatara predsjedniku Republike Zoranu Milanoviću očekujući od njega da koristi svoju poziciju predsjednika na način da utječe na medije u svrhu ostvarenja što boljeg izbornog rezultata. Prijavitelj ističe kako se radi o sukobu interesa u kojoj jedna strana očekuje ostvariti izborni rezultat, a druga strana trguje utjecajem radi ostvarenja ambicije, odnosno da predsjednik koristi poziciju koju ne bi smio koristiti. Povodom navedene prijave otvoren je predmet KLASA: UP/I-034-01/24-01/29.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je o tome obavijestiti obveznika, kao i o činjeničnim utvrđenjima.

Uvidom u Registar obveznika, kojeg ustrojava i vodi Povjerenstvo, utvrđeno je da obveznik Peđa Grbin obnaša dužnost zastupnika u Hrvatskom saboru od 16. svibnja 2024., kao i da je obnašao ovu dužnost i u prethodnom sazivu Hrvatskog sabora, slijedom čega je isti dužan postupati sukladno odredbama ZSSI-a,

Povjerenstvo je izvršilo uvid u medijske članke iz kojih proizlazi da je obveznik Zoran Milanović donio odluku o raspisivanju izbora za zastupnike u Hrvatski sabor temeljem koje će se izbori održati 17. travnja 2024.g. te da je na konferenciji za medije dana 15. ožujka 2024. održanoj zajedno s predsjednikom SDP-a Peđom Grbinom, najavio da će se kandidirati na predstojećim izborima na listi SDP-a u prvoj izbornoj jedinici te da će potom formirati „Vladu nacionalnog spasa“.

Nadalje, Povjerenstvo je izvršilo uvid u Upozorenje Ustavnog suda Republike Hrvatske od dana 18. ožujka 2024.g. Broj: U-VII-1263/2024, u kojem se navodi da je Sud razmotrio izjave predsjednika dane u medijima kao i na facebook stranici vezano za kandidaturu na listi SDP-a na predstojećim izborima te da je sukladno čl. 96. Ustava kandidiranje predsjednika Republike Hrvatske na listi bilo koje stranke ili nezavisne liste za izbor zastupnika u Hrvatski sabor, kao i isticanje njega kao kandidata za neku drugu javnu ili profesionalnu dužnost nespojivo s njegovim ustavnim položajem i ovlastima te načelom diobe vlasti. Nadalje, navodi se da ukoliko predsjednik i nadalje želi nastupati kao kandidat za zastupnika u Hrvatskom saboru ili predsjednika Vlade, mora podnijeti ostavku na dužnost predsjednika Republike Hrvatske u kojem slučaju dužnost privremenog predsjednika po sili Ustava preuzima predsjednik Sabora, a novi izbori se održavaju u roku 60 dana od preuzimanja dužnosti privremenog predsjednika. Navodi se i da će cijeli izborni proces biti pod nadzorom Ustavnog suda te da će se isti koristiti svojim ovlastima koje sežu od obavještavanja javnosti do poništavanja svih ili pojedinih izbornih radnji i odluka. Ustavni sud pritom poziva predsjednika i SDP da prestanu s aktivnostima koje su suprotne Ustavu, a Državno izborno povjerenstvo da sukladno svojim ovlastima osigura održavanje izbornog procesa uvažavajući stajališta iz Upozorenja.

Povjerenstvo je izvršilo i uvid u Izdvojeno mišljenje troje sudaca Ustavnog suda u kojem se navodi da predsjednik Republiek Hrvatske ukoliko podnese ostavku može obnašati dužnost predsjednika Vlade, pritom navodeći kako smatraju da nije došlo do povrede Ustava od strane predsjednika te da je eventualno kršenje predsjedničke dužnosti regulirano čl. 105. Ustava koja propisuje prestanak dužnosti predsjednika Republike Hrvatske, ali ne i daljnju zabranu obavljanja političke funkcije.

Nadalje, izvršen je uvid i u Priopćenje Državnog izbornog Povjerenstva od dana 18. ožujka 2024.g. KLASA: 912-01/24-01/2, URBROJ: 507-02/01-24-11 u kojem se navodi da će osigurati održavanje izbora za Hrvatski sabor u skladu s Ustavom, zakonima, svojim obvezatnim uputama te uvažavajući stajališta iz Upozorenja Ustavnog suda.

Uvidom u medijske natpise nakon Upozorenja Ustavnog suda razvidno je da je predsjednik Zoran Milanović najavio kako neće podnijeti ostavku na mjesto predsjednika Republike Hrvatske.

Nadalje, dana 20. ožujka 2024. Državno izborno Povjerenstvo objavilo je priopćenje KLASA: 012-0/24-01/2, URBROJ: 507-02/01-24-16, u kojem navodi da poziva predsjednika da se suzdrži od direktnog sudjelovanja u političkoj izbornoj promidžbi na strani bilo kojeg sudionika, jer je navedeno suprotno Upozorenju Ustavnog suda, pritom navodeći da nemaju namjeru ulaziti u dio javnih istupa gdje se nastupa s pozicije predsjednika Republike Hrvatske, ali da imaju obvezu upozoriti sve sudionike u izbornoj utakmici, pa i predsjednika, da ne izlaze iz okvira postupanja koje je postavio Ustavni sud u svojem Upozorenju.

Utvrđeno je i da nakon provedenih izbora stranka SDP nije ostvarila dovoljan broj samostalnih mandata za sastavljanje Vlade.

Izvršen je uvid u Priopćenje i upozorenje sudionicima izbora održanim 17. travnja 2024.g. Broj: U-VII-1263/2024-II, doneseno od strane Ustavnog suda dana 19. travnja 2024.g., u kojem je utvrđeno da je SDP postupao po upozorenju Ustavnog suda, međutim, ali se navodi da predsjednik Republike Hrvatske to nije činio, odnosno da je, iako nije podnio ostavku na mjesto predsjednika, nastavio nastupati kao kandidat na parlamentarnim izborima te se takvim postupanjem stavio u položaj sudionika parlamentarnih izbora, što po svojem ustavnom položaju ne može biti te da stoga ne može biti niti mandatar za sastav buduće Vlade.

Na navedeno Upozorenje troje sudaca Ustavnog suda je dostavilo svoje Očitovanje u kojem ističu da ovakvim Upozorenjem Ustavni sud ograničava pravo zakonito izabranim zastupnicima da po svojoj volji podrže Vladu kakvu žele i premijera kakvog žele ističući da su, ukoliko se radilo o postupanju suprotnom Ustavu, građani o poljedicama svojeg izbornog glasovanja morali znati već prilikom izlaska na izbore, dok naknadna ograničenja utječu neustavno na rezultate izbora.

Slijedom svega navedenog, Povjerenstvo ističe kako postupanje obveznika može promatrati samo u kontekstu moguće povrede odredbi ZSSI-a odnosno samo u kontekstu moguće povrede čl. 2. ZSSI-a te utvrđivati je li obveznik u svojem postupanju stavio privatni interes ispred javnog interesa.

Čl. 2. ZSSI-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa, a da sukob interesa postoji kada su privatni interesi obveznika u suprotnosti s javnim interesom, a posebice: kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Nadalje, čl. 6. st. 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Temeljem izjava obveznika u medijima utvrđeno je kako je obveznik Peđa Grbin smatrao da upravo stranka SDP, čiji je bio predsjednik, nastupa s najboljim političkim programom te da će Zoran Milanović, predsjednik Republike Hrvatske, biti budući predsjednik Vlade Republike Hrvatske.

Povjerenstvo ističe kako sama po sebi činjenica da je obveznik kao predsjednik stranke SDP sudjelovao na konferenciji za medije na kojoj je obznanjeno da će, ukoliko stranka pobijedi na izborima, novi predsjednik Vlade Republike Hrvatske biti Zoran Milanović, predsjednik Republike Hrvatske, ne predstavlja sukob interesa u smislu odredbi ZSSI-a, pri čemu u konačnici navedena stranka nije pobijedila na izborima te obveznik Zoran Milanović nije bio u prilici biti mandatar za sastavljanje Vlade Republike Hrvatske.

Naime, kada bi se izborna promidžba pojedinca kao kandidata na izborima smatrala privatnim interesom obveznika tada bi se u potpunosti izgubila svrha izbornih kampanja, odnosno svi sudionici izborne utakmice koji su ujedno i obnašatelji dužnosti bili bi u potencijalnom sukobu interesa.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Peđa Grbin, osobnom dostavom
2. Podnositelju na znanje
3. Objava na internetskoj stranici Povjerenstva
4. Pismohrana